b"\n_START_ARTICLE_\nSeneg\xc3\xa0mbia Brit\xc3\xa0nica\n_START_PARAGRAPH_\nSeneg\xc3\xa0mbia Brit\xc3\xa0nica fou el nom de la primera col\xc3\xb2nia de la corona brit\xc3\xa0nica a l'\xc3\x80frica, existint de 1765 a 1779. Es va formar inicialment amb els territoris de Saint Louis i Gor\xc3\xa9e que havien estat ocupats als francesos el 30 d'abril de 1758, i l'establiment comercial de Fort James que havia administrat la Companyia de Mercaders Comerciant a l'\xc3\x80frica des de 1752 caducant la seva concessi\xc3\xb3 i passant els drets a la corona abans del 1765._NEWLINE_Despr\xc3\xa9s de la conquesta brit\xc3\xa0nica el 1758, el Senegal amb Gor\xc3\xa9e va tenir un governador brit\xc3\xa0nic, mentre que a Fort James a G\xc3\xa0mbia hi havia un governador diferent. El 10 de febrer de 1763 el tractat de Par\xc3\xads va retornar Gor\xc3\xa9e als francesos, per\xc3\xb2 la resta del Senegal, aleshores format nom\xc3\xa9s per Saint Louis i territoris propers, va restar en mans brit\xc3\xa0niques i a fi i efecte de mantenir el monopoli de la goma ar\xc3\xa0biga del que la zona era l'\xc3\xbanic productor, es va decidir formar una col\xc3\xb2nia \xc3\xbanica, sent unit el Senegal (Senegal Brit\xc3\xa0nic) amb l'establiment de Fort James al riu G\xc3\xa0mbia, creant-se una col\xc3\xb2nia brit\xc3\xa0nica el 25 de maig de 1765 que l'abril de 1766 va esdevenir la primera col\xc3\xb2nia de la corona a l'\xc3\x80frica, anomenada Seneg\xc3\xa0mbia (habitualment identificada com British Senegambia) amb capital a Fort James si b\xc3\xa9 el 1766 fou traslladada a Saint Louis. La col\xc3\xb2nia va existir de fet fins al 1779 quan els francesos van recuperar Saint Louis i terres adjacents el 30 de gener de 1779 i seguidament Fort James l'11 de febrer de 1779. Formalment va subsistir fins al 1783 quan el tractat de Versalles, va confirmar la devoluci\xc3\xb3 de Saint Louis a Fran\xc3\xa7a i la recuperaci\xc3\xb3 de Fort James (que els brit\xc3\xa0nics no van ocupar, ja que estava destru\xc3\xaft)._NEWLINE_Durant els anys que va existir la col\xc3\xb2nia, la base francesa de l'illa de Gor\xc3\xa9e fou constantment amena\xc3\xa7ada. El govern de Londres no va dedicar atenci\xc3\xb3 a la col\xc3\xb2nia i el govern colonial va tenir disfuncions i manca de recursos."